Lysaker: Unge gutter slått og ranet

Med gjentatte slag mot ansikt og hode ble de to unge guttene lagt i bakken og truet til gi fra seg mobiler, klokker, bankkort og jakker. Dette er en stygg sak og vil bli prioritert, opplyser politiet.

17. februar 2018

Artikkelen er over to år gammel

Det var rett før klokken to i natt at de to ungdommene i slutten av tenårene gikk av en buss på Lysaker stasjon. Like etterpå ble de slått ned, lagt i bakken og fraranet verdisakene, opplyser Oslo politidistrikt.

Lysaker stasjon er et trafikknutepunkt helt øst i Bærum, rett utenfor oslogrensen.

les også Skolevolden: Én av ti lærere har opplevd vold og trusler

Vaktselskap varslet

Det var et vaktselskap som varslet politiets nødtelefon to minutter over klokken to i natt, forteller operasjonsleder Tor Jøkling.

– Da politiet kom til stedet fortalte guttene at hadde blitt slått gjentatte ganger i ansikt og hode. De hadde ikke sett våpen, men var utsatt for knyttneve-vold. Den ene gutten fortalte at de suste i hodet på ham. Han hadde problemer med å se på det ene øyet. Da politiet var der, begynte den andre å blø fra nesen. Derfor ble guttene sendt i ambulanse til legevakten, og foreldrene ble varslet. Vi har ikke fått noen melding om videre skadeomfang, og jeg regner med at de er hjemme nå, sier Jøkling.

Etter det grove ranet løp gjerningsmennene under E18 og opp mot en busslomme i nærheten.

Politiet: Prioriterer etterforskning

– Beskrivelsen av de to er litt vag. Det som er klart er at det dreier seg om to ganske unge menn, trolig rundt i 18-19-årsalderen. De beskrives som av utenlandsk opprinnelse, den ene beskrives som helt mørk i huden. De skal ha hatt buff foran ansiktet. Det er ukjent om de snakket norsk eller et annet språk, sier Jøkling.

Han karakteriserer hendelsen som stygg.

– Dette er en stygg sak der to unge gutter blir overfalt, utsatt for til dels kraftig vold og frastjålet dyre gjenstander. Politiet vil prioritere etterforskning av denne saken. Vi vil sjekke videokameraer i området, samt fra bussen de to ofrene var på forut for hendelsen. Hvis det finnes opptak, vil vi se gjennom dette. Guttene var på en buss på vei mot Rykkinn. Det er enhet Vest som vil etterforske saken, sier Jøkling.

Politiet ønsker kontakt med publikum som kan ha sett noe som kan knyttes til hendelsen.

De stjålne gjenstandene er ifølge politiet en iPhone 7+ og en iPhone 10 (X), klokker av merket Iris og Gant og en Parajumper jakke.

Publisert: 17.02.18 kl. 09:29

Mer om Ran Vold Politiet